Matie kritiek nadat sy 2 verdiepings uit koshuis val | Netwerk24
Deur Isabel Venter en Meghan Lawrence 27 Mei 2019 08:27
'n Matiestudent in haar eerste jaar is in 'n kritieke toestand nadat sy twee verdiepings ver geval het.
Taylië Chamondré Jaap (19) het Sondagoggend glo van die tweede verdieping van haar koshuis in Stellenbosch geval.
Taylië Chamondré Jaap (19) is in die hoësorgeenheid in die Tygerberg-hospitaal opgeneem. Foto: Facebook
"Ons is nog nie seker wat gebeur het nie. Iemand van die universiteit sal Maandag met ons kom praat," sê Hein Leonard, haar oom.
Hy en Charmaine, sy vrou, is haar voogde en sy het ná haar ma se afsterwe 'n paar jaar gelede saam met hulle in Lambertsbaai aan die Weskus gewoon.
Sy is in die hoësorgeenheid in die Tygerberg-hospitaal in Parow in Kaapstad opgeneem en het teen Sondagaand nog nie haar bewussyn herwin nie.
Sy het Sondagmiddag self begin asemhaal en daar is "so 'n bietjie beweging", sê Leonard.
"As 'n mens aan haar hande vat, dan reageer sy darem," sê hy.
Leonard het Maandagoggend gesê hulle gaan omstreeks 10:00 die jongste inligting oor haar toestand van die dokters kry. Dit is nog nie seker wat die omvang van haar beserings is nie.
Sy was verlede jaar die hoofmeisie van die Schoonspruit Sekondêre Skool in Malmesbury.
John Stewe, Schoonspruit se skoolhoof, het op Facebook gevra dat vir haar gebid word.
"Ons weet dalk nie wat die omstandighede rondom die val was nie, maar ons weet gebed verander sake," sê Stewe.